b"\n_START_ARTICLE_\nSergejus Bagap\xc5\xa1as\n_START_SECTION_\nBiografija\n_START_PARAGRAPH_\nBaig\xc4\x97 Gruzijos Subtropinio \xc5\xbeem\xc4\x97s \xc5\xabkio institut\xc4\x85 Suchumyje, specialyb\xc4\x97\xc2\xa0\xe2\x80\x93 agronomas. Mokydamasis institute dirbo darbininku vyno gamykloje, banko inkasatoriumi._NEWLINE_Nuo 1972\xc2\xa0m. Maskvos eterini\xc5\xb3 aliej\xc5\xb3 sovietinio \xc5\xabkio agronom\xc5\xb3 skyriaus vir\xc5\xa1ininkas. Tarnavo SSRS ginkluotosiose paj\xc4\x97gose. Po to buvo Abchazijos ATSR komjaunimo komiteto instruktorius. Nuo 1978\xc2\xa0m.\xc2\xa0Gruzijos komjaunimo CK informacijos sektoriaus ved\xc4\x97jas. 1980\xc2\xa0m.\xc2\xa0 Gruzijos komjaunimo Abchazijos ATSR komiteto pirmasis sekretorius. V\xc4\x97liau \xc4\x97jo kitas pareigas komjaunime._NEWLINE_1992\xc2\xa0m. Abchazijos ATSR Ministr\xc5\xb3 Tarybos pirmininko pirmasis pavaduotojas. Nuo 1993\xc2\xa0m.\xc2\xa0 Abchazijos respublikos Ministr\xc5\xb3 Tarybos pirmininko pirmasis pavaduotojas. Nuo 1995\xc2\xa0m.\xc2\xa0 pirmasis Abchazijos respublikos vicepremjeras. 1997\xe2\x80\x931999\xc2\xa0m.\xc2\xa0 nepripa\xc5\xbeintos Abchazijos respublikos premjeras. 1999\xe2\x80\x932004\xc2\xa0m.\xc2\xa0 Abchazijos energetikos kompanijos \xc4\x8ciornomorenergo (rus. \xd0\xa7\xd0\xb5\xd1\x80\xd0\xbd\xd0\xbe\xd0\xbc\xd0\xbe\xd1\x80\xd1\x8d\xd0\xbd\xd0\xb5\xd1\x80\xd0\xb3\xd0\xbe) vadovas._NEWLINE_2004\xc2\xa0m. prezidento rinkimuose, kuriuos pripa\xc5\xbeino tik Rusija, S. Bagpa\xc5\xa1\xc4\x85 r\xc4\x97m\xc4\x97 jud\xc4\x97jimas \xe2\x80\x9eVieningoji Abchazija\xe2\x80\x9c (jungusi intelektual\xc5\xb3 ir valdinink\xc5\xb3 elit\xc4\x85), taip pat \xc4\xaftakinga \xe2\x80\x9eAmcachara\xe2\x80\x9c ('Gimin\xc4\x97s ugnys', 1992\xe2\x80\x931993\xc2\xa0m. karo veteran\xc5\xb3 organizacija). Rinkimuose S. Bagap\xc5\xa1as k\xc4\x97l\xc4\x97 \xc5\xa1\xc5\xabk\xc4\xaf \xe2\x80\x9eb\xc5\xabtina keisti autoritarizm\xc4\x85, kuris respublikoje vie\xc5\xa1patauja jau 11 met\xc5\xb3\xe2\x80\x9c, teig\xc4\x97, kad Abchazija turi b\xc5\xabti nepriklausoma, o jos ekonomika turi b\xc5\xabti integruota su Rusijos ekonomika._NEWLINE_Rinkim\xc5\xb3 metu Abchazijoje susiklost\xc4\x97 labai \xc4\xaftempta pad\xc4\x97tis, kadangi ankstesnis faktinis \xc5\xa1alies lyderis R. Chad\xc5\xbeimba (kuris nebuvo prezidentas) nenor\xc4\x97jo perduoti vald\xc5\xbei\xc4\x85 \xc5\xbemogui, kur\xc4\xaf kaltino pernelyg glaud\xc5\xbeiais ry\xc5\xa1iais su Gruzija. Deryb\xc5\xb3 metu buvo sudarytas blokas\xc2\xa0\xe2\x80\x93 S. Bagap\xc5\xa1as kandidatas \xc4\xaf prezidentus, o R. Chad\xc5\xbeimba\xc2\xa0\xe2\x80\x93 \xc4\xaf viceprezidentus. J\xc5\xb3 blokas surinko 91,54\xc2\xa0% bals\xc5\xb3, o j\xc5\xb3 prie\xc5\xa1ininkai Jakubas Lakoba ir Stela Gunia\xc2\xa0\xe2\x80\x93 4,7\xc2\xa0% bals\xc5\xb3._NEWLINE_2011\xc2\xa0m. gegu\xc5\xbe\xc4\x97s 29 d. mir\xc4\x97 Maskvoje, po plau\xc4\x8di\xc5\xb3 operacijos. _NEWLINE_Ved\xc4\x99s, tur\xc4\x97jo du vaikus."